b'\n_START_ARTICLE_\nManchuer\n_START_PARAGRAPH_\nManchuerne er et tungusisk folk i Manchuriet i den nord\xc3\xb8stlige del af det nuv\xc3\xa6rende Kina. De udgjorde omkring 10 millioner mennesker (\xc3\xa5r 2000). Det traditionelle sprog er manchuisk, men det benyttes kun af et f\xc3\xa5tal. Manchuerne besejrede i 1600-tallet Ming-dynastiet, overtog magten i  Kina og indf\xc3\xb8rte Qing-dynastiet i 1644. Det bestod til Xinhai-revolutionen i 1911, som styrtede kejserd\xc3\xb8mmmet. _NEWLINE_Manchuerne er blandt de oprindelige indbyggere i Manchuriet og tilh\xc3\xb8rer den manchuu-tungusiske gren af den altaiske folke- og sprogstamme. Manchusproget var under Qing-dynastiet hoffets og den h\xc3\xb8jere administration officielle sprog i det kejserlige Kina og m\xc3\xa5tte l\xc3\xa6res af alle embedsm\xc3\xa6nd. Manchuerne betragtede det tungusiske jurchenfolk som sine \xc3\xa6ldste forf\xc3\xa6dre, som kineserne kalder n\xc3\xbczhen. Efter kinesiske kilder boede de i begyndelsen af 900-tallet mellem floderne Amur i nord og Sungari i vest og var underlagt  khitanerne, som antagelig ogs\xc3\xa5 var af tungusisk herkomst._NEWLINE_I 1114 gjorde jurchen-folket sig uafh\xc3\xa6ngigt og erobrede under deres h\xc3\xb8vding Aguda og hans dynasti, \xc2\xabJin\xc2\xbb , efterh\xc3\xa5nden hele det store khitanrige (hele det \xc3\xb8stlige Centralasien og en del af det nordlige Kina) samt andre dele af Kina, med selve hovedstaden Nanjing (nu Beijing). Men efter Djengis Khan erobrede Kina (1215), vendte hans efterf\xc3\xb8lgere sig mod jurchen-folket. Jin-dynastiet blev styrtet (1234), og jurchenstammerne blev tr\xc3\xa6ngt til Liaodong i den sydlige del af det senere Manchuriet._NEWLINE_I begyndelsen af 1600-tallet forenede  h\xc3\xb8vding Nurhaci, manchuernes nationalhelt,  flere  besl\xc3\xa6gtede stammer under det f\xc3\xa6lles navn manchu og gjorde sig i 1616 uafh\xc3\xa6ngig af Ming-dynastiet i Kina. Hans efterf\xc3\xb8lger indtog Beijing i 1644 og gjorde syv\xc3\xa5rige  Shunzi til kejser. Efter kort tid var hele det kinesiske rige erobret af manchuernes dynasti Qing, som bestod til 1911._NEWLINE_Traditionelt var manchuerne for det meste et bofast, landbrugs- og h\xc3\xa5ndv\xc3\xa6rksorienteret folk. De gik over til buddhismen. Kun nogle f\xc3\xa5 nordlige stammer, soloner, daurer og andre som n\xc3\xa6rmere er  tunguser, holdt fast ved deres gamle shamanisme og  nomadiske leveform. I milit\xc3\xa6r henseende var manchuerne inddelt i De otte bannere._NEWLINE_Efter revolutionen i 1911 mistede manchuerne deres s\xc3\xa6rstilling og blev udsat for et h\xc3\xa5rdt assimilationstryk. De er regnet med i Folkerepublikken Kina som en offentlig anerkendt national minoritet.'